Իմրե Շարկադի

**Իմրե Շարկադի** (, 13 օգոստոսի, 1921, Դեբրեցեն – 12 ապրիլի, 1961, Բուդապեշտ), հունգարացի գրող, դրամատուրգ, լրագրող։ Կոշութի անվան մրցանակի դափնեկիր։

## Կենսագրություն
Իմրե Շարկադին ծնվել է 1921 թվականի օգոստոսի 13-ին Հունգարիայի Դեբրեցեն քաղաքում։ Աշխատանքային գործունեությունն սկսել է 1941 թվականին Դեբրեցենում՝ աշխատելով որպես դեղագործի օգնական։ 1943-1944 թվականներին աշխատել է տպագրատանը։ 1946 թվականին տեղափոխվել է Բուդապեշտ ու սկսել զբաղվել լրագրությամբ։

1961 թվականի ապրիլին Իմրե Շարկադին ինքնասպանություն է գործել՝ դուրս նետվելով պատուհանից։ Սակայն դրա պատճառները (ինչպես նաև այն, թե դա իսկապես եղել է ինքնասպանություն, թե ոչ) ստույգ հայտնի չեն։ Նրա ինքնասպանության հիմնական պատճառներից մեկը համարվում է հիասթափությունը սոցիալիստական իրականությունից 1956 թվականի Հունգարական հեղափոխությունից հետո։

## Ստեղծագործություն
Իմրե Շարկադին, այսպես կոչված, «*լուսավոր քամիների սերնդի*» ներկայացուցիչ է, այսինքն՝ այն երիտասարդ հունգարացի գրողներից, ովքեր իրենց գրական գործունեությունն սկսել են Երկրորդ համաշխարհային պատերազմից հետո և գովերգել են սոցիալիստական բարեփոխումները հետպատերազմական Հունգարիայում։

Իմրե Շարկադիի ստեղծագործությունների հիմնական թեման եղել է հունգարական գյուղի կյանքը, Հունգարիայում Միկլոշ Հորթիի իշխանության տարիներին տեղի ունեցած ողբերգական կոնֆլիկտները, գյուղում սոցիալիստական հարաբերությունների հաստատման ժամանակ առաջացած խնդիրները։ Նրա երկերում արտացոլված են հանրապետությունում տեղի ունեցող փոփոխությունները, քննարկված են սոցիալիստական բարոյականության խնդիրները, ցույց է տրված հունգարական հասարակության մեջ նոր մարդու կայացումը։ Իր հրապարակախոսական հոդվածներում նա քննարկել է հունգարական գրականության ու արվեստի հարցերը։

Իմրե Շարկադին գրել է պիեսներ Բուդապեշտի թատրոններից մեկի համար։

Իմրե Շարկադիի ստեղծագործությունները թարգմանվել են աշխարհի մի շարք լեզուներով։ Նրա պիեսները բեմադրվել են նաև ԽՍՀՄ-ում։ Նրա «Ջրհորում» և «Ճշմարտություն» նովելների հիման վրա նկարահանվել է «Կարուսել» ֆիլմը, որը պատմում է գյուղացի տղայի ու աղջկա մասին, ովքեր հանուն իրենց սիրո որոշում են դեմ գնալ գյուղի հիերիարխիկ կենսաձևին։ 1956 թվականին ֆիլմը ներկայացրել է հունգարական կինեմատոգրաֆիան Կաննի կինոփառատոնում։

## Ընտրյալ երկեր
**վեպեր**
* *Oszlopos Simeon* (1948)
* *Յանոշ Գալի ուղին* (Gál János útja, 1950)
* *Ուրվականը գնում է Սեկեշի* (1950)
* *Վարդեր* (Rozi, 1950)
* *Մրրիկ* (Viharban, 1955)
* *Խենթն ու հրեշը* (1960)
**վիպակներ**
* *Գազանը ագարակից* (1953)
* *Վախկոտը* (A gyáva, 1961)
* *Կորուսյալ դրախտ*
* *Զոլտան Շեբեկի գրությունները*
* *Փողոցներում խելքով քայլիր*
**պատմվածքների ժողովածուներ**
* *Միհայ Բարտայի երջանկությունը* (Barla Mihály szerencséje, 1952)
* *Արոսենիների արահետ* (1954)
* *Չկայացած հանդիպում* (1956)
**պիեսներ**
* *Ճանապարհ ագարակից* (1952)
* *Սեպտեմբեր* (Szeptember, 1955)
* *Oszlopos Simeon* (1960)
* *Կորուսյալ դրախտ* (1961)
**ֆիլմերի սցենարներ**
* *Կարուսել* (1955)
* *Գիշատիչ* (1961)

## Պարգևներ
* Կոշութի մրցանակ (1955)
* Աթիլա Յաժեֆի մրցանակ (1951, 1952, 1954)

## Ծանոթագրություններ

## Գրականություն
* Акунин Борис. Писатель и самоубийство. Новое литературное обозрение, 2001 г.
* Benjamin László: Sarkadi Imre. Bibliográfia; FSZEK, Bp., 1971
* Kónya Judit: Sarkadi Imre alkotásai és vallomásai tükrében; Szépirodalmi, Bp., 1971 (Arcok és vallomások)
* Hajdu Ráfis: Sarkadi Imre; Akadémiai, Bp., 1973 (Kortársaink)
* Sarkadi Imre emlékszám; Hajdú Megyei Lapkiadó Vállalat, Debrecen, 1981
* Márkus Béla: Átdolgozások kora. Sarkadi Imre és a sematizmus; Kossuth Egyetemi Könyvtár, Debrecen, 1996 (Csokonai könyvtár)
* Pokolraszállás: Sarkadi Imre emlékezete. Szerk. Márkus Béla. Budapest: Nap. 2001. = Emlékezet, ISBN 9638116803

## Արտաքին հղումներ
* Շարկադի Իմրե  
* Карусель / Merry-Go-Round 

Կատեգորիա:Գրողներ այբբենական կարգով
Կատեգորիա:Ինքնասպան գրողներ
Կատեգորիա:Կոշութի մրցանակի դափնեկիրներ
Կատեգորիա:Հունգարացի գրողներ
Կատեգորիա:Հունգարացի դրամատուրգներ
Կատեգորիա:Հունգարացի լրագրողներ